**Azi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Coboară noaptea peste noi,

Iubitul meu, mi-aduc aminte

De patul moale din trifoi,

De-acele tandre jurăminte

Ce ne-au legat într-un apus

(Azi, sunt a ta definitiv),

De vremea peste noi s-a scurs

N-avem nevoie de motiv

Să o oprim puţin pe loc;

Un egoism prea inocent

Ne-ndeamnă să intrăm în joc,

Iubindu-ne doar la prezent.

- Afară-i trist și printre ploi,

Îmi amintesc, că-ntr-o poiană

Ne-am cununat și din trifoi

Ne-a dat inele-o Sânziană

Și ne-a legat prin jurământ

(Magnolie și primăvară)

Să fim și aripă, și cânt,

Să construim iubirii gară

În care trenurile vin,

Dar nu mai pleacă fugitiv.

Afară-i trist, eu sunt senin

Și sunt al tău, definitiv.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014